หมดเวลา0%
การออกมาประกาศของธนาคารพาณิชย์ ว่า จะยกเลิกแคมเปญการปล่อยสินเชื่อบ้านดอกเบี้ย 0% ได้สร้างความตกตะลึงให้กับประชาชนเป็นอย่างมาก
14 ก.พ. 2556

การออกมาประกาศของธนาคารพาณิชย์ ว่า จะยกเลิกแคมเปญการปล่อยสินเชื่อบ้านดอกเบี้ย 0% ได้สร้างความตกตะลึงให้กับประชาชนเป็นอย่างมาก
เพราะเป็นสัญญาณว่า จะต้องควักเงินในกระเป๋าเพิ่มขึ้น
อีกทางหนึ่งก็เป็นสัญญาณของการเพิ่มความระมัดระวัง การคัดสรรลูกค้าก่อนจะปล่อยกู้ของธนาคารพาณิชย์มากขึ้น
ปัญหาที่ทุกคนอยากรู้ คือ สินเชื่อบ้านที่มีการออกแคมเปญ 0% มากระตุ้นนั้น โอเวอร์ฮีต หรือเกิดฟองสบู่ ใช่หรือไม่ 
เมธี สุภาพงษ์ ผู้อำนวยการอาวุโส ฝ่ายนโยบายเศรษฐกิจการเงิน ธนาคารแห่งประเทศไทย (ธปท.) กล่าวว่า การที่ระบบธนาคารพาณิชย์เลิกให้ดอกเบี้ย 0% กับลูกค้าในระยะเวลาหนึ่ง เช่น 3 เดือน 6 เดือน 9 เดือน 1 ปี เหมือนที่ผ่านมานั้น น่าจะแสดงให้เห็นว่าธนาคารพาณิชย์เขาเริ่มระมัดระวังสินเชื่อประเภทนี้มากขึ้นบ้างแล้ว เพราะความต้องการสินเชื่อเร่งตัวขึ้นมาก
“ผมว่าถือเป็นสัญญาณที่ดี ที่แบงก์พยายามจะสกรีนหรือคัดกรองลูกค้าที่มีคุณภาพมากขึ้น” เมธี กล่าว
ก่อนหน้านี้ ธปท.เคยแสดงความกังวลกับภาวะฟองสบู่ในภาคอสังหาริมทรัพย์ และภาคการเงิน เนื่องจากมีสัญญาณการเก็งกำไรในที่อยู่อาศัยในกรุงเทพฯ และต่างจังหวัด โดยมีหลายโครงการที่ลูกค้าซื้อเพื่อเก็งกำไรและมีการขายเงินดาวน์ออกไปโครงการละ 1020%
อย่างไรก็ตาม เมื่อพิจารณาจากการแข่งขันเชื่อว่า จะยังเห็นดอกเบี้ย 0% ต่อไป เพียงแต่จะไม่มีที่ยาวนาน 9-12 เดือนอีกแล้ว